ทำไมดิ เอ็มโพเรี่ยม และดิ เอ็มควอเทียร์ ประกาศยกเว้นค่าเช่าให้กับร้านค้า
ตามที่มีประกาศของกรุงเทพมหานคร ลงวันที่ 21 มีนาคม 2563 ซึ่งกำหนดให้ปิดสถานที่ในพื้นที่กรุงเทพมหานคร เป็นการชั่วคราวตั้งแต่วันที่ 22 มีนาคม จนถึง 12 เมษายน 2563 อย่างไรก็ตามประกาศดังกล่าว ได้กำหนดให้ซุปเปอร์มาร์เก็ต ร้านขายยาหรือสินค้าเบ็ดเตล็ด ที่จำเป็นต่อการดำรงชีวิต ร้านอาหาร (ให้เปิดเฉพาะการจำหน่ายอาหาร เพื่อนำกลับไปบริโภคที่อื่น) สามารถเปิดให้บริการได้ศูนย์การค้าดิ เอ็มโพเรี่ยม และดิ เอ็มควอเทียร์ ได้ร่วมเป็นส่วนหนึ่งในการแสดงความรับผิดชอบต่อสังคม และตอบสนองนโยบายดังกล่าว โดยบริษัท มิได้นิ่งนอนใจและตระหนักถึงผลกระทบต่อการดำเนินธุรกิจที่ต้องหยุดชะงักลงชั่วคราว  เพื่อเป็นการบรรเทาและแบ่งเบาภาระให้กับร้านค้าและพนักงานในช่วงที่สูญเสียรายได้ ให้กิจการยังคงดำเนินต่อไป จึงได้มีมาตรการช่วยเหลืออย่างเร่งด่วนโดย บริษัทได้พิจารณายกเว้นค่าเช่า สำหรับร้านค้าที่ปิดให้บริการในช่วงเวลาที่ภาครัฐกำหนด โดยมีผลย้อนหลังตั้งแต่วันที่ 22 มีนาคม 2563บริษัทฯ อยู่ในระหว่างพิจารณามาตรการช่วยเหลือในด้านอื่น และจะประกาศให้ทราบในเร็วๆ นี้ โดยบริษัทฯขอให้การยืนยันว่า ยังคงมุ่งมั่นที่จะดูแลกิจการของพันธมิตรทางธุรกิจ คู่ค้า และร้านค้าต่างๆ อย่างเต็มความสามารถ พร้อมยืนหยัดเคียงข้างในทุกสถานการณ์ โดยเชื่อมั่นว่าการร่วมแรงร่วมใจในครั้งนี้  จะทำให้ทุกภาคส่วนเข้มแข็งขึ้น ก้าวผ่านวิกฤตการณ์ที่กำลังเผชิญไปได้อย่างมั่นคง  นำพาความสุขกลับคืนมายังสังคมและประเทศชาติได้ในเร็ววัน